b'\n_START_ARTICLE_\nSt. Lambert-sur-Dives\n_START_SECTION_\nHistorie\n_START_PARAGRAPH_\nByens fulde navn Saint-Lambert-sur-Dives henviser til Dives-floden, som l\xc3\xb8ber langs landsbyens sydlige kant og var skueplads for det afsluttende slag i felttoget i Normandiet i 1944 under 2. Verdenskrig. Selv om slaget omtales som slaget om Falaise-lommen, var Saint-Lambert den sidste landsby i hullet mellem de canadiske og polske tropper, som tr\xc3\xa6ngte sydp\xc3\xa5 fra Falaise og Trun, og de amerikanske og Frie franske styrker, som tr\xc3\xa6ngte nordp\xc3\xa5 fra Argentan og Chambois. Erobringen af Saint-Lambert bet\xc3\xb8d, at hullet blev lukket, og titusindvis af tyske tropper blev fanget i Falaise-lommen._NEWLINE_Den 18. august 1944 fik major David Vivian Currie, som havde kommandoen over M4 Sherman kampvognene i C eskadronen af 29. pansrede opklaringsregiment med tilknyttet infanteri fra "B" og "C" kompagnierne af Argyll and Sutherland Highlanders of Canada og Lincoln and Welland Regiment (alle i 4. canadiske pansrede division), ordre til at rykke fra Trun for at erobre og holde landsbyen og fors\xc3\xb8ge at skabe kontakt med de amerikanske styrker, som man forstod var under fremrykning mod landsbyen fra Chambois. H\xc3\xa6ndelserne i og omkring St. Lambert i de f\xc3\xb8lgende tre dage blev senere kendt ved, at major Currie fik tildelt Victoriakorset._NEWLINE_I begyndelsen af aktionen ankom fire personer fra den canadiske h\xc3\xa6rs film-og fotoenhed til St. Lambert i to jeeps. De kunne fastholde begivenhederne, efterh\xc3\xa5nden som de udspillede sig i sort-hvide billeder (taget af fotografen l\xc3\xb8jtnant Donald I. Grant) og p\xc3\xa5 film (optaget af kameramanden sergent Jack Stollery). Filmen indfanger \xc3\xb8jeblikket, da major Currie ser en tysk konvoj n\xc3\xa6rme sig de canadiske stillinger, tr\xc3\xa6kker sin pistol og tr\xc3\xa6der ud for at overraske den tyske officer, som leder konvojen og tvinger ham til at overgive sig og sine tropper. L\xc3\xb8jtnant Grants billede har fanget den tyske officer i sekunderne efter hans overgivelse, med h\xc3\xa6nderne i vejret, og man ser ogs\xc3\xa5 sergent Stollery yderst til venstre, og filmkameraet er klart synligt i hans h\xc3\xa6nder, mens han filmer begivenhederne._NEWLINE_For en beskrivelse af slaget om St. Lambert i august 1944, se her._NEWLINE_Den 21. august var slaget om St. Lambert ovre. Indenfor selve landsbyen var ca. 300 tyskere blevet dr\xc3\xa6bt, 500 s\xc3\xa5ret og over 2.100 taget til fange. 7 kampvogne, herunder 3 langs hovedvejen gennem St. Lambert, 12 88 mm kanoner og 40 andre k\xc3\xb8ret\xc3\xb8jer var blevet \xc3\xb8delagt._NEWLINE_Da kampen var ovre, havde "B" og "C" kompagnierne kun 70 mand tilbage tilsammen. De blev lagt sammen den 22. august under ledelse af major Alex Logie, s\xc3\xb8n af generalmajor W.A. Logie, som havde v\xc3\xa6ret den f\xc3\xb8rste chef for Argylls i 1903. Generall\xc3\xb8jtnant Guy Simmonds, chefen for 2. canadiske korpsm kom senere frem for at inspicere byen. Han m\xc3\xa5tte st\xc3\xa5 ud af sin stabsvogn og g\xc3\xa5, da dyngerne af vragdele gjorde vejen gennem omr\xc3\xa5det umulig at passere.'